## Uredba o osnivanju Hrvatskog zavoda za norme

### NN 154/2004 (5.11.2004.), Uredba o osnivanju Hrvatskog zavoda za norme

# VLADA REPUBLIKE HRVATSKE

2680

Na temelju članka 5. stavka 1.
Zakona o normizaciji (»Na­rod­ne novine«, broj 163/2003), Vlada Republike
Hrvatske je na sjednici održanoj 27. listopada 2004. godine donijela

## UREDBU

### o osnivanju Hrvatskog zavoda za norme

OsnivaČ
i ime ustanove

Članak 1.

Ovom Uredbom Republika Hrvatska
osniva javnu ustanovu za ostvarivanje ciljeva normizacije i obavljanje poslova
i zadataka nacionalne normizacije pod nazivom Hrvatski zavod za norme (u
daljnjem tekstu: HZN).

Naziv zavoda na engleskom jeziku
je Croatian Standards Institute.

Skraćeni naziv ustanove je HZN.

Sjedište HZN-a je u Zagrebu.

Članak 2.

HZN ima svojstvo pravne osobe, s
pravima i obvezama propisanim zakonom, ovom Uredbom i Statutom.

HZN se upisuje u sudski
registar.

Članak 3.

Unutarnji ustroj HZN-a pobliže
se uređuje Statutom.

Djelatnost
Hrvatskog zavoda
za norme

Članak 4.

Djelatnost HZN-a obuhvaća
poslove koji su utvrđeni Zakonom o normizaciji i ovom Uredbom, i to:

 1. priprema, prihvaća i
izdaje hrvatske norme i druge dokumente iz područja normizacije;

 2. predstavlja hrvatsku
normizaciju u međunarodnim i europskim normizacijskim organizacijama;

 3. održava zbirku
hrvatskih norma i vodi registar hrvatskih norma;

 4. uređuje, izdaje i
raspačava hrvatske norme, druge dokumente i publikacije iz područja
normizacije;

 5. uspostavlja i održava
baze podataka o normama i drugim dokumentima iz područja normizacije te daje
obavijesti o normama i drugim dokumentima;

 6. u službenom glasilu
objavljuje obavijesti o hrvatskim normama te obavijesti o drugim dokumentima iz
područja normizacije;

 7.
osigurava informacije o nacionalnim, europskim i među­narodnim normama
cjelokupnoj javnosti, a posebno gospodarstvu;

 8.
promiče uporabu hrvatskih norma;

 9.
nabavlja i održava zbirke europskih, međunarodnih te važnijih nacionalnih i
granskih normativnih dokumenata;

10.
uspostavlja infrastrukturu savjetodavnih (programski odbori) i tehničkih tijela
(tehnički odbori/pododbori i radne skupine) za obavljanje poslova hrvatske
normizacije;

11.
osigurava i koordinira sudjelovanje hrvatskih predstavnika u radu međunarodnih
i europskih organizacija za normizaciju;

12.
surađuje s nacionalnim normirnim tijelima drugih drža­va;

13.
obavlja poslove informativne središnjice za WTO TBT;

14.
obavlja poslove kontaktne točke za Codex Alimentarius;

15.
obavlja poslove vezane uz obavješćivanje u području tehničkih norma i propisa;

16.
priprema, prihvaća i izdaje hrvatske norme za primjenu tehničkog zakonodavstva;

17. uspostavlja i održava bazu
podataka o hrvatskim normama povezanim s tehničkim zakonodavstvom;

18. može pripremati popise
hrvatskih norma uz pojedine tehničke propise za objavu u Narodnim novinama;

19. izdaje službeno glasilo u
kojem objavljuje obavijesti o javnoj raspravi o nacrtima hrvatskih norma,
obavijesti o javnoj raspravi o nacrtima europskih norma, obavijesti o novim
hrvat­skim normama, te obavijesti o povlačenju hrvatskih norma, kao i druge
obavijesti iz područja normizacije;

20. provodi potvrđivanje
sukladnosti s hrvatskim normama;

21. uspostavlja, razvija i
održava hrvatsko tehničko nazivlje;

22. provodi stručnu izobrazbu u
području normizacije i srod­nih djelatnosti;

23. surađuje s tijelima državne
uprave vezano uz područja svoje djelatnosti, posebno radi podrške provedbi
tehničkoga zakonodavstva;

24. surađuje s gospodarskim i
sličnim strukovnim udru­že­njima, visokim učilištima i slično vezano uz
područja svoje dje­latnosti;

25. surađuje u razvojnim i istraživač­kim
projektima vezanim uz normizaciju.

Poslovi HZN-a iz stavka 1. točke
1. do 7. ovog članka od interesa su za Republiku Hrvatsku i obavlja ih
isključivo HZN.

Poslovi HZN-a iz stavka 1. točke
13. do 18. ovoga članka obavljaju se u skladu s potrebama i prema zahtjevima
nadležnih tijela državne uprave.

Djelatnost HZN-a obavlja se u
skladu s pravilima europskih normirnih tijela.

Djelatnost HZN-a ne obavlja se
radi stjecanja dobiti.

Članstvo
u Hrvatskom zavodu
za norme

Članak 5.

Radi ostvarivanja svojih interesa
u vezi s hrvatskom normizacijom, svaka pravna ili fizička osoba sa sjedištem,
odnosno prebivalištem u Republici Hrvatskoj može biti član Hrvatskog zavoda za
norme.

Način sudjelovanja članova HZN-a
u njegovu radu podrobnije će se utvrditi Statutom.

Pitanja vezana uz članstvo,
prestanak članstva, visinu članarine i način njezina plaćanja utvrđuju se
Statutom i općim aktima koje donosi Upravno vijeće HZN-a.

Ustroj
i tijela Hrvatskog zavoda
za norme

Članak 6.

Tijela HZN-a su Upravno vijeće,
Stručno vijeće i ravnatelj.

Članak 7.

Upravno vijeće upravlja HZN-om.

Upravno vijeće donosi statut,
akt o unutarnjem ustroju i načinu rada, akt o raspodjeli plaća djelatnika,
program rada i razvoja, nadzire njihovo izvršavanje, odlučuje o financijskom
planu i godišnjem obračunu, predlaže promjenu djelatnosti i statusne promjene,
daje Vladi Republike Hrvatske i ravnatelju HZN-a mišljenja i prijedloge o
pojedinim pitanjima iz svoje djelatnosti te donosi odluke i obavlja i druge
poslove određene ovom Uredbom i Statutom.

Upravno
vijeće ima predsjednika i šest članova koje imenuje Vlada Republike Hrvatske na
vrijeme od četiri godine.

Većinu članova Upravnog vijeća
čine predstavnici Stručnog vijeća.

Vlada Republike Hrvatske može
razriješiti predsjednika i članove Upravnog vijeća i prije isteka vremena na
koje su imenovani.

Upravno vijeće donosi odluke
većinom glasova svih članova.

Predsjednik i članovi Upravnog
vijeća imaju pravo na naknadu troškova za svoj rad u skladu s općim aktima
HZN-a.

Članak 8.

Sastav, poslovi i način rada
Stručnog vijeća utvrđuju se Statutom HZN-a.

Stručno vijeće predlaže Vladi
Republike Hrvatske kandidate za članove Upravnog vijeća iz svojih redova.

Članak 9.

Voditelj HZN-a je ravnatelj.
Ravnatelja imenuje i razrješuje Vlada Republike Hrvatske u skladu sa zakonom i
statutom.

Ravnatelj predstavlja i zastupa
HZN, organizira i vodi poslovanje HZN-a, poduzima sve pravne radnje u ime i za
račun HZN-a, zastupa ga u svim postupcima pred sudovima, upravnim i drugim
državnim tijelima te pravnim osobama s javnim ovlastima, izvr­šava odluke
Upravnog vijeća, obavlja i druge poslove utvrđe­ne ovom Uredbom i Statutom
HZN-a, te je odgovoran za zakonitost rada HZN-a.

Članak 10.

Ravnatelj HZN-a ima zamjenika,
te jednog ili više pomoć­nika koje imenuje i razrješuje Upravno vijeće na
prijedlog ravnatelja.

Zamjenik zamjenjuje ravnatelja u
okviru ovlasti ravnatelja i na njega se odgovarajuće primjenjuju odredbe članka
9. stavka 2. ove Uredbe.

Članak 11.

Stručni rad u HZN-u obavlja se u
unutarnjim ustrojbenim jedinicama, a vode ga stručni voditelji ustrojbenih
jedinica.

Stručne voditelje iz stavka 1.
ovog članka imenuje i razrje­šuje ravnatelj HZN-a.

Članak 12.

Ravnatelj HZN-a ne može bez
odobrenja Upravnog vijeća sklapati pravne poslove o otuđenju ili opterećenju
nekretnina.

Ravnatelj ne može bez posebne
ovlasti Upravnog vijeća nastupati kao druga ugovorna strana i sa HZN-om
sklapati ugovore u svoje ime ili za svoj račun, ili račun drugih osoba ili u
ime i za račun drugih osoba.

Ravnatelj,
bez posebne ovlasti Upravnog vijeća, može dati punomoć stručnom voditelju
unutarnje ustrojbene jedinice ili drugoj osobi da zastupaju HZN u pravnom
prometu, i to u granicama svojih ovlasti, a sukladno odredbama zakona kojima se
uređuju obvezni odnosi.

Statutom
HZN-a određuju se ograničenja glede stjecanja, opterećivanja i otuđivanja
nekretnina i druge imovine HZN-a, kao i vrijednost pravnih poslova za koje je
potrebna suglasnost Vlade Republike Hrvatske.

Imovina Hrvatskog zavoda za norme

Članak 13.

Sredstva za rad HZN-a čine:

1.
sredstva iz državnog proračuna;

2.
sredstva ostvarena obavljanjem usluga;

3.
članarine;

4.
sredstva iz drugih izvora;

5. nekretnine i pokretnine preuzete od
Državnog zavoda za normizaciju i mjeriteljstvo.

Članak
14.

Sredstva
za djelatnost HZN-a iz članka 4. stavka 1. točke 1. do 7. i sredstva za
djelatnosti koje proizlaze izmeđunarodnih ugovora koji obvezuju
Republiku Hrvatskuosiguravaju se u proračunu Republike Hrvatske.

Sredstva
iz proračuna Republike Hrvatske HZN će ostvarivati na temelju odobrenoga
godišnjeg programa rada koji će obuhvatiti sve planirane poslove HZN-a.

Sredstva
iz proračuna Republike Hrvatske osiguravat će se u državnom proračunu Republike
Hrvatske, kao sredstva HZN-a.

Nakon
prihvaćanja državnog proračuna Republike Hrvatske, po potrebi se program rada i
obavljanje zadataka iz stavka 1. ovoga članka usklađuje s visinom sredstava za
tu godinu.

Članak
15.

HZN
odgovara za svoje obveze cijelom svojom imovinom.

Republika
Hrvatska solidarno i neograničeno odgovara za obveze HZN-a.

HZN
svoju djelatnost ne obavlja radi stjecanja dobiti. Ako HZN u obavljanju svoje
djelatnosti ostvari dobit, ta se dobit upotrebljava isključivo za obavljanje i
razvoj djelatnosti HZN-a.

Ako
HZN u obavljanju svoje djelatnosti iskaže gubitak, odluku o načinu snošenja
gubitka donosi Vlada Republike Hrvat­ske na prijedlog Upravnog vijeća.

Članak
16.

Nadzor
nad zakonitošću rada HZN-a i općim aktima obavlja ministarstvo nadležno za
poslove znanosti.

OpĆi akti Hrvatskog zavoda za
norme

Članak
17.

Statut
HZN-a donosi Upravno vijeće uz suglasnost Vlade Republike Hrvatske.

Statutom
HZN-a pobliže će se urediti unutarnji ustroj, ovlasti, način rada i odlučivanja
pojedinih tijela HZN-a, međusobna prava i obveze osnivača i HZN-a, te druga
pitanja od značenja za obavljanje poslova HZN-a.

Statut
HZN-a donijet će Upravno vijeće u roku od 30 dana od imenovanja članova
Upravnog vijeća.

Statut i drugi opći akti HZN-a moraju
biti u skladu sa zakonom i ovom Uredbom.

Javnost rada Hrvatskog zavoda
za norme

Članak 18.

Rad je HZN-a javan.

O javnosti rada HZN-a skrbi
ravnatelj.

Upravno vijeće HZN-a jedanput
godišnje podnosi izvješće Vladi Republike Hrvatske o svome radu.

PoČetak rada
Hrvatskog zavoda
za norme

Članak 19.

Do imenovanja ravnatelja HZN-a,
pripreme za početak rada ustanove te podnošenje prijave za upis u sudski
registar obavit će privremeni ravnatelj HZN-a.

Vlada Republike Hrvatske
imenovat će privremenog ravnatelja HZN-a u roku od 15 dana od dana stupanja na
snagu ove Uredbe.

Privremeni ravnatelj će nakon
donošenja ove uredbe na primjeren način javno pozvati fizičke i pravne osobe
koje mogu postati članovi HZN-a da se u roku od tri mjeseca prijave za članstvo
u HZN-u.

Vlada Republike Hrvatske imenovat će članove Upravnog
vijeća HZN-a u roku od 30 dana od dana stupanja na snagu ove Uredbe.

Prijelazne
i zavrŠne odredbe

Članak 20.

HZN-u
osiguravaju se prostorije za rad u Zagrebu, u Ulici grada Vukovara 78.

Hrvatski
zavod za norme preuzima od Državnog zavoda za normizaciju i mjeriteljstvo
materijalna sredstva i opremu koja je namijenjena za obavljanje poslova u
području normizacije.

Raspodjela
prostorija za rad, materijalnih sredstava i opreme obavit će se u skladu s
posebno izrađenim elaboratom o diobi. Elaborat o diobi izradit će se do 31.
prosinca 2004. godine.

Članak
21.

Hrvatski
zavod za norme preuzima od Državnog zavoda za normizaciju i mjeriteljstvo
djelatnike koji su zatečeni u obavljanju poslova u području normizacije na dan
31. prosinca 2004. godine.

Stupanje
na snagu uredbe

Članak 22.

Ova Uredba stupa na snagu osmoga
dana od dana objave u »Narodnim novinama«.

Klasa: 383-01/04-01/02
Urbroj: 5030115-04-1
Zagreb, 27. listopada 2004.

Predsjednik
**dr. sc.** **Ivo Sanader**, v. r.

Uredba, NN 154/2004-2680